Galko, Ľubomír, poslanec NR SR (2012-05-15):
Ďakujem pekne. Vážený pán predseda Národnej rady Slovenskej republiky, vážený pán minister vlády istôt pre občanov, vážené panie poslankyne, páni poslanci, tak som si sám pre seba tipoval, dokedy vydrží „nová“ vľúdna tvár vládnucej strany SMER, ktorá zostavila po marcových parlamentných voľbách jednofarebnú vládu. Je na jednej strane fajn v rozprávkach vidieť, ako sa po potrestaní zla všetko na dobré obracia a na konci zvyčajne všetci žijú vo vzájomnej symbióze a v zhode šťastne, až kým nepomrú, je na jednej strane fajn byť optimista a veriť v obrat o 180 stupňov, v spomínaný prerod zla k dobru, na druhej strane, veď posúďte sami, jeden deň novinárske hyeny, druhý deň páni kolegovia, jedno obdobie škandalózne emisie, nástenkové tendre, predražené mýta, falšované analýzy o diaľniciach, druhý deň Aliancia Fair-play, jeden deň doslova organizované ošklbávanie rezortov obrany a vnútra, kde sa to dá pod kepienkom utajovaných nákupov, druhý deň zdvihnutá zástava boja proti korupcii. Niečo napovedali už úvodné nominácie členov vlády, riaditeľa SIS, kde už zrazu nevadili jazykové bariéry, neodbornosť, nulová prax v problematike, dokonca podozrenie z pochybne nadobudnutého vzdelania, všetko záležitosti, pre ktoré terajší predstavitelia vládnej strany v roku 2010 z pozície opozície nenechali na nominantoch našej vlády pred necelými dvoma rokmi nitku suchú. Takže „vľúdna“ tvár strany SMER, o ktorej špekulovali médiá, nevydržala dlho. Je zbytočné, aby ste hrali a klamali telom. Ste čitateľní, možno skúsenejší, možno mazanejší, ale vo svojej podstate ste rovnakí. Už v piatok som v rozprave k programovému vyhláseniu vlády povedal, že „nominácia“ alebo pasovanie podpredsedu vlády a terajšieho ministra vnútra Roberta Kaliňáka za poľovníka proti korupcii je výsmechom všetkým nám, ktorí sme v boji proti korupcii boli ochotní ísť do enormného rizika a často až na hranu, že je to výsmech nám, čo sme odhaľovali špinavé biznisy, rušili nevýhodné zmluvy, dávali trestné oznámenia a pranierovali nečestné praktiky. (Hlas z pléna.) Nevyrušujte ma, ja som vás tiež nevyrušoval, buďte tak dobrý. Po nominácii Roberta Kaliňáka, po dnešnej nominácii Tibora Gašpara je nominácia pána Jozefa Magalu do funkcie riaditeľa NBÚ potvrdením môjho tvrdenia, že ste rovnakí, je jasným odkazom voličom o návrate pomerov, ktoré zo Slovenska nerobia spravodlivé, férové a bezpečné miesto pre život, je ranou medzi oči tým, ktorí demonštrovali za vyšetrenie megaškandálu Gorila, najväčšieho v histórii Slovenskej republiky, tým, ktorí mrzli na námestiach a žiadali potrestať vinníkov. Môžete vykrikovať, ako sa nedotknete vyšetrovacieho tímu, ako veľmi vám záleží na spravodlivosti. To si naozaj myslíte, že vám niekto na túto pretvárku naletí? Naozaj si niekto myslí, že smerácki nominanti v bezpečnostných zložkách štátu budú dôkladne skúmať gorilí angažmán premiéra Roberta Fica a jeho kokakoly, budú dôkladne skúmať podozrenia zo zakrývania trestných činov vysokými funkcionármi SIS a Policajného zboru? Jozef Magala bol riaditeľom SIS v čase, keď bola Gorila zametená pod koberec alebo, presnejšie, ako sa neskôr ukázalo, aspoň bolo vyvinuté maximálne úsilie o jej zametenie pod koberec. Čo teda vyčítame ponúknutému nominantovi? Sú to o. i. nasledujúce informácie, ktoré dodnes neboli dôveryhodne vysvetlené. Po prvé, príslušník SIS Peter Mravec, ktorý informoval Jozefa Magalu o priebehu akcie Gorila a odposluchu v konšpiračnom byte Penty, bol v druhej polovici roku 2008 prepustený zo služobného pomeru za hrubé porušenie pracovnej disciplíny, priťažujúcou okolnosťou malo byť aj jeho stretnutie s novinárom Tomom Nicholsonom. Po druhé, počas roku 2008 boli vnútorne rozpracovávaní aj za použitia ITP príslušníci SIS, ktorí rozpracovali objekty, alebo osoby spravodajského záujmu, čo je v hrubom rozpore s internými normami, môže sa to robiť len v jednom výnimočnom prípade, so súhlasom riaditeľa SIS. A po tretie, všetky skutočnosti získané ITP Gorila v rokoch 2005 a 2006 boli poskytnuté novému vedeniu SIS, ktorú po 27. 7. 2006 už viedol Jozef Magala. Napriek niekoľkonásobnému úniku utajovaných skutočností nebol tento únik novým vedením SIS preverovaný. Zároveň žiadna zo skutočností získaná pomocou ITP Gorila nebola použitá v procesnom konaní. Som presvedčený, že Slovenská informačná služba zneužila právomoci verejného činiteľa tým, že ako štátny orgán nekonala napriek tomu, že disponovala závažnými informáciami. Tým pádom zabránila včasnému vyšetrovaniu závažných trestných činov, keď boli stopy ešte čerstvé a dôkazy oveľa dostupnejšie ako dnes. V súvislosti s týmto som, mimochodom, podal 9. 1. 2012 aj trestné oznámenie. Za činnosť Slovenskej informačnej služby plne zodpovedá jej riaditeľ. Vyššie vymenované záležitosti sú len niektoré z tých, čo obsahuje spis Gorila. Nezodpovedaných otázok však zostáva oveľa viac. Pozíciu riaditeľa NBÚ pokladá strana SaS za rovnako dôležitú ako pozíciu riaditeľa SIS. Sme presvedčení, že dôveryhodný kandidát na post riaditeľa SIS nesmie mať za sebou žiadne a vonkoncom nie tak závažné otázniky, aké sú popísané vyššie. Ako rád by som sa mýlil, ale vláda istôt pre občanov ponúka týmto istým občanom dnes jednu zásadnú istotu, vyšetrovanie Gorily sa skončilo, zabudnite, zabudnite na boj proti korupcii, v ktorom končia v policajnej sieti veľké ryby, pomery v štáte, v ktorom veľké ryby majú beztrestnosť, sú späť. A pod takýto odkaz voličom sa SaS nepodpíše. Preto bude poslanecký klub hlasovať proti kandidátovi Jozefovi Magalovi na pozíciu riaditeľa NBÚ. Ďakujem vám za pozornosť.